ทีเอ็มบี-อาลีบาบาหนุนSME
ทีเอ็มบีผนึกอาลีบาบา-เรดดี้แพลนเน็ต หนุนเอสเอ็มอีไทย ขยายอี-คอมเมิร์ซ สู่การค้าโลก
18 ม.ค. 2560

ทีเอ็มบีผนึกอาลีบาบา-เรดดี้แพลนเน็ต หนุนเอสเอ็มอีไทย ขยายอี-คอมเมิร์ซ สู่การค้าโลก
นายไตรรงค์ บุตรากาศ ประธานเจ้าหน้าที่บริหารลูกค้าเอสเอ็มอี ธนาคารทหารไทย หรือ ทีเอ็มบี เปิดเผยว่า ธนาคารพัฒนาแคมเปญพิเศษร่วมกับ Alibaba.com ผ่านบริษัท เรดดี้แพลนเน็ต เพื่อสนับสนุนเอสเอ็มอีที่ทำธุรกิจการส่งออก และต้องการสู่ตลาดโลกผ่านช่องทางอี-คอมเมิร์ซ
ทั้งนี้ เอสเอ็มอีที่สมัครสมาชิกแบบโกลด์ซัพพลายเออร์ บน Alibaba.com ผ่าน เรดดี้แพลนเน็ต พร้อมเปิดบัญชี ทีเอ็มบี เอสเอ็มอี วัน แบงก์ จะได้รับสิทธิ ฟรีค่าธรรมเนียมการโอนเงินต่างประเทศ (ขาเข้า) อัตราแลกเปลี่ยนพิเศษ ฟรีค่าธรรมเนียมการโอน รับ จ่าย ในประเทศ และค่าต่ออายุสมาชิก Alibaba.com ในปีถัดไป พื้นที่โฆษณาในหน้าหลักของ Alibaba.com ฟรี 1 เดือน
นายทรงยศ คันธมานนท์ ประธานเจ้าหน้าที่บริหาร บริษัท เรดดี้แพลนเน็ต กล่าวว่า ผู้ประกอบการที่เข้าร่วมแคมเปญพิเศษนี้ จะรับสิทธิการอบรมหลักสูตรการตลาดออนไลน์ และจัดทำเว็บไซต์และโดเมนร้านค้าออนไลน์ในชื่อของตนเอง โดยไม่เสียค่าใช้จ่าย โดยเชื่อมั่นว่าโซลูชั่นนี้ จะจุดประกายให้เอสเอ็มอีไทยกล้าที่จะขยายธุรกิจผ่านช่องทางออนไลน์ไปยังต่างประเทศมากขึ้น และจะมีส่วนกระตุ้นเศรษฐกิจไทยให้ขยายตัวอย่างมาก